  Виталий Пронин «Алнаш мылкыд» калык ансамбль та нуналъёсы аслэсьтыз 20 ар тырмонзэ пусйиз. Кылдытӥз вал сое Удмуртиысь культура удысысь дано ужась, кылбурчи но композитор Николай Постников.20 ар ӵоже коллектив юнмаз, будӥз. Одӥг артистъёс кошкизы, мукетъёсыз лыктӥзы. Нош кутскисьёсыз пӧлын вал Удмуртиысь егитъёсын ужанъя министр Владимир Соловьёв, композитор Николай Уткин но мукетъёсыз. Соосын быдэсъям-улӟытъям нырысетӥ кырӟанъёссы «Палкышно», «Жингрес удмурт кырӟан», «Лулы мынам» али но ӵемысь чузъясько удмурт радио пыр.Нырысь-валысь ансамбль кырӟанъёсынгес тодмо вал. Бӧрысь концертсэс тунсыкогес карон вылысь спектакльёсысь пичи люкетъёсты, сценкаосты возьматъязы. Та уже мыло-кыдо пыриськизы Удмуртиысь культура удысысь дано ужасьёс Фридрих Загуляев но Вячеслав Булдаков. Соос ӵемысь улӟытъязы ёросысьтызы ик шедьтэм маскара учыръёсты. Учкисьёслэн али ке но син азязы «Шайтан уллян уе», «Бӧрдон но парсь вандон сярысь», «Алнаш рокеръёс» сценкаос.Концертъёсты аслаз эктонъёсыныз шулдыртӥз Удмуртиысь культура удысысь дано ужась Валентина Постникова.Берло куинь аръёсы ансамбль трос вормонъёс басьтылӥз. Нырысь ик кивалтӥсьсы Николай Постников 2009-тӥ арын авторской кырӟанъя элькун фестивальын лауреат луиз. Со аре ик ансамбль «Салют Победы» Россиысь фестивальын лауреат ним басьтӥз. 2009-тӥ но 2011-тӥ аръёсы Йошкар-Олаын улосъёсысь эстрадая кырӟанъёсты быдэстӥсьёслэн фестиваль-конкурсазы пыриськыса, кыкысьтыз но кыкетӥ степенё лауреатлэн дипломеныз бертӥзы.2009-тӥ арын «Алнаш мылкыдлы» калык ним сётӥзы.Та аръёс ӵоже ансамбльысь артистъёс одӥг семья выллем луизы. Кылдӥзы асьсэлэн йылолъёссы но.Ансамбль понна тужгес но секыт шуккет луиз бӧрсьысь бӧрсе кык дано адямизэс - Николай Уткинэз но Николай Постниковез - ватон. Николай Елисеевич шӧдтэк шорысь улонысь кошкем бере артистъёс кӧня ке толэзь ӵоже сцена вылэ потаны ик ӧз быгатэ. Но дыр эмъя, шуо. Али ансамбль нуллэ Н. Постниковлэсь нимзэ. Нырысь-валысь соин кивалтӥз Ольга Полякова, али - Людмила Корнева.Та нуналъёсы черкогуртын «Алнаш мылкыд» 20 ар тырмонэзлы сӥзем концерт сётӥз. Быдэс клуб тыр люкаськем калык возьматӥз: алнашъёс ярато та ансамблез, мыло-кыдо лыкто концертъёсаз.15-тӥ мае «Алнаш мылкыд» Ижын концертсэ возьматоз.Людмила Сурчакова. Теги: Алнаш  